KIRJALLINEN KYSYMYS P-0731/01

esittäjä(t): Gianfranco Dell'Alba (TDI) komissiolle

(7. maaliskuuta 2001)

Aihe: Ente Nazionale per l'Aviazione Civilen (ENAC Italian siviili-ilmailujärjestö) Air Sicilia -yhtiötä koskevat toimet

ENAC on ilmoittanut ilman ennakkovaroitusta ja lehdistötiedotteessa (!) päätöksestään evätä 20. helmikuuta 2001 alkaen Air Sicilia -yhtiöltä teknisen hyväksyntäsertifikaatin (CIT) ja luvan ilmakuljetuksiin, koska ENAC syyttää yhtiötä tietyistä puutteellisuuksista yhtiön käyttämän Boeing 737 -koneen lentokelpoisuusvaatimuksissa.

Tämä varsin vakava toimenpide perustuu kahteen syyhyn, nimittäin uuden teknisen johtajan nimittämiseen, joka ei ENAC:in mukaan täytä toivottuja vaatimuksia, ja teknisen henkilökunnan kuulumiseen G.A.I. -yhtiöön (joka on osa Air Sicilia -ryhmittymää ja jonka omistaa tämän yhtiön osakkeenomistajat) eikä Air Sicilia -yhtiöön, joka on tunnetusti viimeisen kuuden vuoden aikana lentänyt kotimaan reittilentoja.

Lentoyhtiön pääjohtajan ja työntekijöiden esittämien protestien jälkeen, jotka ovat myös vieneet asian Sisilian aluetuomioistuimeen (TAR), Catanian prefekti, on hallituksen ohjeiden mukaisesti päättänyt aloittaa jälleen lipunmyynnin ja myöntää Air Sicilia -yhtiölle luvan aloittaa lennot uudelleen, ainoastaan siinä tapauksessa, että yhtiö käyttää tilapäisesti muita lentokoneita.

Edellä mainitun perusteella tiedustelisin seuraavaa:

- Eikö komission mielestä siinä tapauksessa, että liikenneministeriö peruuttaa nopeasti Air Sicilia -yhtiötä koskevat toimet, yhtiölle olisi korvattava sen kärsimät vahingot asianmukaisella tavalla?

- Onko komissio tietoinen aiemmista lentoyhtiöiden lentolupien epäämistapauksia samoista syistä? Jos on, voisiko komissio antaa tietoja tällaisista tapauksista?

- Aikooko komissio tutkia asiaa ja etenkin ENAC:in toimia sekä määräysten mahdollista rikkomista muiden uusien markkinoille tulleiden lentoyhtiöiden suosimiseksi kilpailua ja syrjimättömyyttä koskevien Euroopan unionin määräykset huomioonottaen?

Loyola de Palacion komission puolesta antama vastaus

(24. huhtikuuta 2001)

Parlamentin jäsenen esittämä kysymys koskee yhteisön lentoliikenteen harjoittajien toimiluvista 23. heinäkuuta 1992 annetun neuvoston asetuksen (ETY) N:o 2407/92(1) soveltamista Italiassa. Asetuksen säännöksissä todetaan selvästi, että lentoliikenteen harjoittajille myönnettävien liikennelupien myöntäminen ja voimassa pitäminen on jäsenvaltioiden tehtävä. Liikenneluvan myöntäminen ja voimassa pitäminen edellyttää, että lentoliikenteen harjoittajalla on voimassa oleva ansiolentolupa (AOC). Tässä luvassa, jonka myöntäminen myös on jäsenvaltioiden tehtävä, määritellään liikenneluvan piiriin kuuluvat toimintamuodot ja vahvistetaan, että kyseisellä lentoliikenteen harjoittajalla on riittävä ammattitaito ja organisaatio voidakseen turvallisesti käyttää ilma-aluksia luvassa tarkoitetussa toiminnassa. Lentoturvallisuutta sinänsä säännellään teknisten sääntöjen ja hallinnollisten menettelyjen yhdenmukaistamisesta siviili-ilmailun alalla 16. joulukuuta 1991 annetulla neuvoston asetuksella (ETY) N:o 3922/91(2).

Toimilupa-asetuksen mukaan jäsenvaltiot eivät saa myöntää liikennelupia tai pitää niitä voimassa, jos asetuksen vaatimukset eivät täyty. Toisaalta jäsenvaltiot eivät voi kieltäytyä myöntämästä liikennelupia tai pitämästä niitä voimassa, jos asetuksen vaatimukset täyttyvät. Vaatimukset koskevat myös lentoliikenteen harjoittajan taloudellista tilaa. Lisäksi asetuksessa annetaan jäsenvaltioille mahdollisuus liikenneluvan myöntämistä varten vaatia yrityksen toimintaa jatkuvasti ja tosiasiallisesti johtavilta henkilöiltä todistus ammatillisesti moitteettomasta toiminnasta ansiolentolupaan liittyvien teknisten vaatimusten lisäksi.

Lisäksi toimilupa-asetuksessa säädetään, että jäsenvaltioiden on julkistettava liikennelupien myöntämismenettely. Päätökset liikennelupien myöntämisestä tai peruuttamisesta on julkaistava Euroopan yhteisöjen virallisessa lehdessä. Hylkäys- ja peruutuspäätökset on lisäksi perusteltava. Komissio ei ole vielä saanut tiedoksi yhtään kansallisten viranomaisten päätöstä lentoliikennettä harjoittavasta Air Siciliasta. Yritys, jonka liikennelupahakemus on hylätty, voi saattaa asian komission käsiteltäväksi, ja mikäli asetuksen vaatimukset täyttyvät, komission on tutkittava asia ja otettava siihen kantaa. Tähän mennessä komissio ei ole saanut Air Sicilialta tällaista tutkintapyyntöä. Liikenneluvan menettämisestä maksettavia vahingonkorvauksia koskevat asiat kuuluvat kansallisten tuomioistuinten toimivaltaan.

(1) EYVL L 240, 24.8.1992.

(2) EYVL L 373, 31.12.1991.